In seisoen: eiervrugte | Stillewe
January 26, 2015 January 26, 2015 ~ Jeanne
Daardie resep maak van hierdie gereg (wat eintlik nogals in 'n morsige, souserige storie kan ontaard) iets wat sag op die oog is, danksy die gebruik om die groente in dun wiggies te sny en in lae oor mekaar te pak. Die resep het 'n vriend vir my aangestuur via die blog Smitten Kitchen. Ek het dit na smaak aangepas. My planne vir 'n "ná"-foto is liederlik in die wiele gery deur Eskom, wat uitgesny het minute voor ek die pan in die oond wou druk. In ons desperaatheid om iets vir aandete te kry, het ons maar deurgedruk en die swaar ysterpot op 'n klein gasstofie gebalanseer… 'n Wankelrige besigheid, om die minste te sê. Die groente is dus nie soseer gaar gebak (soos dit hoort) nie maar eintlik gaar gestoom. Nietemin – baie geurig, en lekker saam met cous cous.
2 mediumgrootte eiervrugte (met deursnit van so 5-6 cm in wydte, as dit kan)
2 medium ryp tamaties
1 rooi ui, sowat 'n derde in dun skywe gesny, die res fyngekap
4-5 vlapampoentjies (pattipans)
3 soetrissies (geel, oranje en rooi vir kleureffek, die lang dun soort as dit kan)
sout & growwe peper
vars tiemie, blare van sowat 4 stingels
1. Sny al die groente in dun skywe (sowat 5 ml max) in die breedte.
2. Meng die knoffel, fyngekapte uie, helfte van die tiemie, 10 ml olyfolie en gekapte tamaties saam en skep die mengsel in die onderkant van 'n tertbak of ronde oondbak.
3. Begin die groente in sirkels pak. Wissel dit af: een skyf eiervrug, gevolg deur een skyf tamatie, skyf eiervrug, skyf pampoentjie, skyf eiervrug, uiering, skyf eiervrug, soetrissie, skyf eiervrug ens. tot al die groente op is. Geur gereeld met sout en peper soos jy aangaan.
4. Drup sowat 10 ml olyfolie bo-oor en plaas (met deksel op indien moontlik of 'n vel bakpapier geknip om te pas as dit moet) in die oond.